32006R1804
L 343/64
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1804/2006 НА КОМИСИЯТА
от 7 декември 2006 година
за установяване на преходни мерки, които се приемат поради присъединяването на България и Румъния, по отношение на резерва, изготвен в съответствие с член 46 от Регламент (EО) № 1043/2005
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Договора за присъединяване на България и Румъния,
като взе предвид Акта за присъединяване на България и Румъния, и по-специално член 41, втора алинея от него,
като има предвид, че:
(1)
Регламент (EО) № 1043/2005 на Комисията от 30 юни 2005 г. за прилагане на Регламент (EО) № 3448/93 на Съвета относно системата за възстановяване на средства при износа на някои селскостопански продукти, изнасяни под формата на стоки, които не са включени в приложение I към Договора, както и на критериите за определяне размера на такова възстановяване (1) предвижда, че освен за някои изключения изплащането на възстановявания при износ на стоки зависи от изготвянето на сертификат за възстановяване.
(2)
Сертификатите за възстановявания се предоставят на разположение на стопанските субекти в шест транша по време на бюджетния период с крайни срокове за заявления, които се прилагат по отношение на всеки транш. При обстоятелства, където нивото на заявленията за сертификат за възстановяване за отделен транш е по-ниско от наличната за този транш сума, стопанските субекти могат да подават заявления на седмична база за сертификати за възстановявания, които се издават по отношение на всяка останала сума налична за този транш, за която все още не са били подадени заявления за сертификат за възстановявания. Сертификати за възстановявания могат да бъдат издавани само на заявители, установени в Общността.
(3)
По повод предстоящото членство на България и Румъния стопанските субекти в тези държави, поради комбинирането на периода на сезонните почивки и мораториума върху подаването на седмични заявления за сертификати за възстановявания от 7 януари до 21 януари (най-късно), имат ограничена възможност да кандидатстват за сертификати за възстановявания, валидни за употреба в интервала между присъединяването и ранния февруари 2007 г.
(4)
При тези обстоятелства е целесъобразно да се приеме специална временна мярка, която освобождава тези стопански субекти от изискването за представяне на сертификати за възстановявания от 1 януари 2007 до 28 февруари 2007 г.
(5)
Съответно е целесъобразно да се направи дерогация от член 47, параграф 2 от Регламент (EО) № 1043/2005, така че да могат стопанските субекти в България и Румъния да се подготвят, в периода от 1 януари 2007 до 28 февруари 2007 г., при условие че Актът за присъединяване влезе в сила на 1 януари 2007 г., за изключението предвидено в член 46 от посочения регламент.
(6)
Поради административни причини е целесъобразно специалните мерки, приети съгласно настоящия регламент, да се прилагат само по отношение на определени заявления, подадени през бюджетната година, която завършва на 15 октомври 2007 г.
(7)
Мерките, предвидени в настоящия регламент, са в съответствие със становището на Управителния комитет по хоризонтални въпроси относно търговията с преработени селскостопански продукти, които не са включени в списъка на приложение I към Договора,
ПРИЕ НАСТОЯЩИЯ РЕГЛАМЕНТ:
Член 1
Чрез дерогация от член 47 от Регламент (EО) № 1043/2005 за бюджетната година, приключваща на 15 октомври 2007 г., определената граница от 75 000 EUR, спомената в параграф 2, първа алинея, не се прилага при заявления от стопански субекти, установени в България и Румъния, по отношение на износа, който се извършва от 1 януари 2007 до 28 февруари 2007 г.
Член 2
Настоящият регламент влиза в сила при условие и от датата на влизане в сила на Договора за присъединяване на България и Румъния.
Неговият срок на действие изтича на 16 октомври 2007 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 7 декември 2006 година.